Հավելված 1

ՀՀ կառավարության 2019 թվականի

..................... ..... – ի N ..... - որոշման

**ԱՐՏԱԿԱՐԳ ԻՐԱՎԻՃԱԿՆԵՐԻ ՆԱԽԱՐԱՐՈՒԹՅԱՆ**

**ԶԱՐԳԱՑՄԱՆ ՌԱԶՄԱՎԱՐՈՒԹՅՈՒՆ**

**ԳԼՈՒԽ I. ՆԵՐԱԾՈՒԹՅՈՒՆ**

1. Արտակարգ իրավիճակների նախարարության (այսուհետ` Նախարարություն) զարգացման ռազմավարությունը (այսուհետ` Ռազմավարություն) մշակվել է Կառավարության գործունեության 2019-2023թթ. ծրագրի միջոցառումներին համապատասխան և ամրագրում է Նախարարության գործունեության հեռանկարային զարգացմանն ուղղված պետական քաղաքականությունը: Այն արտակարգ իրավիճակների ոլորտի ներկա վիճակի, առկա հիմնախնդիրների, զարգացման նպատակների և իրականացման ուղիների վերաբերյալ սահմանված դրույթների ամբողջություն է:

2. Ռազմավարությունը համահունչ է Աղետների ռիսկի նվազեցման Սենդայի 2015-2030թթ. գործողությունների ծրագրի գերակա ուղղություններին, Կայուն զարգացման նպատակներին, Կլիմայի փոփոխության փարիզյան համաձայնագրի դրույթներին, Աղետների ռիսկի կառավարման ազգային ռազմավարությանը:

3.Նախարարությունը մշակում և իրականացնում է «Կառավարության կառուցվածքի և գործունեության մասին» օրենքով իրեն վերապահված գործունեության ոլորտում Կառավարության քաղաքականությունը: Աղետների ռիսկի կառավարումը (ռիսկի նվազեցում, արձագանքում, հետևանքների վերացում, հետաղետային վերականգնում) Նախարարության քաղաքականության հաջող և լիարժեք իրականացման անհրա­ժեշտ նախապայման է: Աղետների ռիսկի կառավարման (այսուհետ՝ ԱՌԿ) համակարգը գործընթացների և գործառույթների ամբողջական շրջանակ է, որի նպատակն է հզորացնել աղետներին դիմակայելու կարողությունները, նպաստել տարածքային կայուն զարգացմանը, աղետակայուն երկրի կայացմանը: Այն նպատակաուղղված է կանխելու, կանխարգելելու և մեղմացնելու վտանգները, նվազեցնելու դրանց հնարավոր բացասական ազդեցությունը և վնասների չափը:

4.Կառավարման բոլոր մակարդակներում անհրաժեշտ է ապահովել, որ աղետների ազդեցության և խոցելիության հստակ ընկալումը հանդիսանա ԱՌԿ-ին ուղղված քաղաքականությունների և գործելակերպի հիմքը:

5. Անհրաժեշտ է ունենալ հստակ քաղաքականություն, ուժեղ կառույցներ, օրենսդրական դաշտ և բյուջե՝ ապահովելու աղետների ռիսկի արդյունավետ կառավարումը:

6. ԱՌԿ բնագավառում պետական, ոչ պետական, հասարակական և միջազգային կառույցների միջև ձևավորվել են համագործակցության մեխանիզմների զարգացած, ժամանակակից և կայուն հիմքեր, հանրապետությունում դեռևս 2010թ. գործող «Աղետների ռիսկի նվազեցման ազգային պլատֆորմ» հիմնադրամի շնորհիվ հիմնվել է արդյունավետ գործունեության մասնակցային հարթակ և միջավայր, ստեղծվել են աղետների ռիսկի նվազեցման մարզային թիմեր, իրականացվում են ԱՌԿ բազմաթիվ ծրագրեր:

7. Հայաստանի ազգաբնակչությունը, տնտեսությունը և շրջակա միջավայրը մեծապես խոցելի են բնական երևույթների հետևանքով առաջացող և տեխնածին աղետների ռիսկից: Անհետաձգելի անհրաժեշտություն է պետության և հասարակության աղետներին դիմակայելու մակարդակի բարձրացումը, որը պետք է իրականացվի կառավարման բոլոր մակարդակներում զարգացման ծրագրերի մեջ ԱՌԿ միջոցառումների ներառման և կարողությունների զարգացման միջոցով, արտակարգ իրավիճակներում և ռազմական գործողությունների ժամանակ պետական կառավարման մարմինների և տնտեսության օբյեկտների դիմակայունության, գործունեության անընդհատության և շարունակականության ապահովմամբ:

8. Վտանգների կանխումը, աղետների ռիսկի նվազեցումն ու բնակչության պաշտպանությունը դիտարկվում են որպես ազգային անվտանգության խնդիրներ և պետության կայուն զարգացման նախադրյալներ՝ հավասարապես հաշվի առնելով կանանց, տղամարդկանց, երեխաների, տարեցների հաշմանդամություն ունեցող անձանց, հատու կարիքներով, սոցիալապես անապահով և այլ խմբերի խոցելիությունը, առանձնահատկությունները և պատրաստվածության աստիճանը:

9. Նախարարության տեսլականն է Հայաստանը դարձնել աղետներին դիմակայուն երկիր՝ զգալիորեն նվազեցնելով տարաբնույթ աղետներից մարդկանց կյանքին, առողջությանը, ունեցվածքին, տնտեսությանը և բնակավայրերին սպառնացող կորուստները:

10. Հայաստանի Հանրապետությունը (այսուհետ՝ ՀՀ) բնական ծագման արտակարգ իրավիճակների հնարավոր դրսևորման տեսակետից գտնվում է բավականին բարձր ռիսկային տարածաշրջանում, բոլորից շատ այն ազդեցություն է կրում երկրաշարժերից, սողանքներից, գարնանային ցրտահարություններից, կարկտահարություններից, սելավներից, ուժեղ քամիներից, անտառային հրդեհներից: Հանրապետության ողջ տարածքը ենթակա է ուժեղ երկրաշարժերի, 4.1%-ը գտնվում է սողանքավտանգ գոտում, 0.5%-ը` փլուզումների (քարաթափումների), 30%-ը` սելավների և ջրհեղեղների, 12%-ը` ցրտահարությունների, 15%-ը` երաշտի, 17%-ը` կարկտահարման, հողատարածքների 20%-ը` գերխոնավության, 50%-ը` էռոզիայի, 11%-ը` ջրակալման: Տեխնածին վտանգների ռիսկի աղբյուր են հանդիսանում ինչպես ՀԱԷԿ-ը, այնպես էլ քլոր, ամոնիակ, աղաթթու և այլ վտանգավոր նյութեր օգտագործող թվով 23 օբյեկտ, բարձր պայթյունավտանգ և հրդեհավտանգ շուրջ 1500 ձեռնարկություն, 82 ջրամբար, 23 պոչամբար, թունաքիմիկատների գերեզմանոց և այլն:

11. Վերը նշված վտանգները մեծ վնաս են հասցնում տնտեսությանը, բնակավայրերին, տրանսպորտային հաղորդակցություններին, տարածաքների էկոլոգիական վիճակին, սպառնում մարդկանց կյանքին և առողջությանը, պետությանը պատճառում միլիարդավոր դրամների հասնող նյութական վնաս: 2018թ. ընթացքում ՀՀ տարածքում գրանցվել է 16.231 արտակարգ դեպք, ինչի հետևանքով զոհվել է 403 մարդ, տուժել՝ 11.213 մարդ, փրկվել է 290 մարդու կյանք: Ընդ որում, 2018թ. ընթացքում 2017թ. նույն ժամանակահատվածի համեմատությամբ դեպքերն աճել են 1.612-ով կամ 11%-ով, զոհերի թիվն աճել է 47-ով կամ 13.2%-ով, իսկ տուժածներինը՝ 525-ով կամ 4.9%-ով:

12. Ռազմավարությունը հիմք է հանդիսանում Նախարարության ոլորտի շարունակական զարգացման գործողությունների կարճաժամկետ, միջնաժամկետ և հեռանկարային ծրագրերի մշակման համար: Ռազմավարությունն ապահովելու է արտակարգ իրավիճակների ոլորտի դինամիկ և նպատակաուղղված զարգացումը և իրականացվելու է Կառավարության, պետական կառավարման և տեղական ինքնակառավարման, մասնավոր բիզնեսի և քաղաքացիական հասարակության ինստիտուտների փոխգործակցությամբ:

**ԳԼՈՒԽ II. ՆԵՐԿԱ ԻՐԱՎԻՃԱԿԻ ՆԿԱՐԱԳՐՈՒԹՅՈՒՆԸ**

***Բնակչության պաշտպանության բնագավառ***

13.Նախարարությունն իրականացնում է արտակարգ իրավիճակների կանխման, հնարավոր հետևանքների նվազեցման և վերացման, ինչպես նաև փրկարարական, անհետաձգելի վթարավերականգնողական, վթարային փրկարարական, հրդեհաշիջման և այլ աշխատանքներ:

14. Բնագավառի խնդիրները, գործառույթները և գործունեության հիմնական սկզբունքները սահմանվում են «Արտակարգ իրավիճակներում բնակչության պաշտպանության մասին», «Փրկարար ծառայության մասին», «Փրկարարական ծառայության կանոնագիրքը հաստատելու մասին», «Փրկարար ուժերի և փրկարարի կարգավիճակի մասին», «Հրդեհային անվտանգության մասին» ՀՀ օրենքներով և այլ իրավական ակտերով:

15. Հայկական քաղաքային որոնողափրկարարական թիմը՝ գերազանց կատարելով իր առջև դրված խնդիրը, 2015թ. ստացավ Միջազգային որոնողափրկարարական խորհրդատվական խմբի (INSARAG) արտաքին որակավորման հավաստագիրը 5 տարի ժամկետով, որի վերաորակավորման գործընթացը նախատեսված է 2020թ.:

16. 2015-2016թթ. հրշեջ-փրկարարական կամավորական հենակետեր ստեղծվել են Տավուշի մարզի Արծվաբերդ, Ազատամուտ, Մովսես համայնքներում և Վայոց Ձորի մարզի Խաչիկ համայնքում: Նշված համայնքներում ստեղծված հրշեջ-փրկարարական կամավորական հենակետերի անձնակազմն ուսուցանվել է և արձագանքում է արտակարգ դեպքերին: 2017թ. հրշեջ-փրկարարական հենակետ ստեղծվել է Սյունիքի մարզի Գորայք համայնքում, 2019թ.՝ Գեղարքունիքի մարզի Արտանիշ համայնքում:

17. Աշխատանքներ են տարվել կապի և ազդարարման համակարգերի արդիականացման, անխափան կապի կազմակերպման և ազդարարման համակարգերի բարելավման ուղղությամբ:

18. Նախարարությունում ներդրվել է «Hytera» տեսակի թվային կապի համակարգ, ձեռք են բերվել թվով 15 վերահաղորդակ, 30 ստացիոնար և 5 դյուրակիր թվային ռադիոկայաններ:

19. Տարիներ շարունակ բնակչության պաշտպանության համակարգի զարգացման ուղղությամբ պետական հոգածությունը եղել է ոչ բավարար, ինչի մասին վկայում են տարեկան բյուջետային հատկացումները: Նախորդող տարիներին բավարարվել է տարեկան բյուջեի նախագծով ներկայացված պահանջարկի մինչև 20%-ը:

20. Գրասենյակային գույքով և կահույքով ապահովված է Փրկարար ծառայության (այսուհետ՝ ՓԾ) միայն վարչական շենքը և մարզային փրկարարական վարչությունները: Մնացած ստորաբաժանումներում՝ մոտ 40 հրշեջ-փրկարարական ջոկատներում, առկա գույքը խորհրդային տարիների արտադրության է և ենթակա է դուրս գրման:

***Քաղաքացիական պաշտպանության բնագավառ***

21. Նախարարությունն իրականացնում է քաղաքացիական պաշտպանության (այսուհետ՝ ՔՊ) գործառույթներ, արտակարգ իրավիճակներում և ռազմական դրության (պատերազմի) ժամանակ բնակչության և տնտեսության օբյեկտների (տարածքների) պաշտպանության աշխատանքներ:

22. Բնագավառի խնդիրները, գործառույթները և գործունեության հիմնական սկզբունքները սահմանվում են «Արտակարգ իրավիճակներում բնակչության պաշտպանության մասին», «Քաղաքացիական պաշտպանության մասին», «Քաղաքացիական պաշտպանության ստորաբաժանումների մասին» ՀՀ օրենքներով և այլ իրավական ակտերով:

23. Մարզերի ղեկավար կազմի և գերատեչությունների ՔՊ պատասխանատուների հետ մշտապես անցկացվում են սեմինար պարապմունքներ ՔՊ ոլորտին առնչվող թեմաներով, ինչպես նաև մարզային և Երևան քաղաքի ստորաբաժանումների կողմից սպասարկվող տարածքների վտանգավոր օբյեկտներում անց են կացվում շտաբային և հրամանատարաշտաբային ուսումնավարժություններ:

24. Վերջին տարիներին ՔՊ ոլորտում կատարվել են հայեցակարգային բնույթի փոփոխություններ, որոնցից են` խնդիրների և գործընթացների ընդլայնումը, ուժերի և միջոցների կիրառումը ոչ միայն պատերազմական, այլև արտակարգ իրավիճակների հետևանքների վերացման համար, ներառյալ տեխնոլոգիական ահաբեկչության հետևանքների վերացումը:

25. ՔՊ արդյունավետությունը մեծանում է նրա միջոցառումների նախապատրաստման և անցկացման գործընթացներում քաղաքացիական հասարակության բոլոր շերտերի և բոլոր մարմինների մասնակցության շնորհիվ:

26. Ներկայումս ԱԻՆ համակարգում գործում են Տավուշի մարզի սահմանամերձ համայնքներում հրշեջ-փրկարարական և ՔՊ գործառույթներ իրականացնող 2 ջոկատներ, 12 հենակետերով` (Տաուշի ջոկատ՝ Ազատամուտ, Չինարի, Ն.Կամիրաղբյուր, Այգեպար, Մովսես, Պառավաքար, Չորաթան, Նոյեմբերյանի ջոկատ՝ Ոսկեվան, Սարիգյուղ, Բերդավան, Կոթի, Դովեղ):

27. Աշխատանքներ են տարվել մարզերի սահմանամերձ համայնքներում հրշեջ հենակետերի ստեղծման ուղղությամբ: Գերմանական GTZ ընկերությանը ներկայացվել է «ՀՀ հեռավոր և սահմանամերձ գյուղական բնակավայրերի պահպանության համար հրշեջ հենակետերի ստեղծման և տեխնիկական միջոցներով հագեցման» ծրագիր:

***Ճգնաժամային կառավարման բնագավառ***

28. Ճգնաժամային կառավարման համակարգի ձևավորման գործընթացը մեկնարկեց դեռևս 2005թ.: Աշխատանք­նե­րը հիմնականում տարվեցին Նախարարության ճգնաժամային կառավարման կենտրոնի (այսուհետ՝ Կենտրոն) հիմնման ուղղությամբ և ՀՀ կառավարության 26.08.2010թ. N1137-Ն որոշմամբ հաստատվեց Կենտրոնի ստեղծման ծրագիրը, իսկ նույն թվականի սեպտեմբերի 2-ից այն գործարկվեց: 2015-2016թթ. հանրապետության առանձին մար­զերում ՓԾ մարզային փրկա­րարա­կան վարչություններում բացվեցին ճգնաժա­մային կառավարման կենտրոններ (այսուհետ՝ ՄՃԿԿ) ևս, սակայն, թեև տեխնիկական հագեցվածության խնդիրները գրեթե ամբողջությամբ լուծված էին, դրանց գործունեությունը, համապատասխան հաստիքների անբավարարության հետևան­­քով ամբողջ ծավալով չիրականացվեց: Անավարտ մնաց նաև վերջիններիս կարգա­վի­ճակը և գործունեությունը կանոնակարգող իրավական դաշտի ձևավորման գործընթացը: Անբարենպաստ գործոն հանդիսացավ նաև մի շարք մարզերում (Արմավիր, Կոտայք, Վայոց ձոր, Տավուշ) համապատաս­խան տարածքների բացակայությունը կամ ոչ նպատակահարմար շենքային պայմանները:

29. Կենտրոնում գործում է «911» ծառայության կենտ­րո­նական ահազանգման կենտրոնը, որի մեկնարկումն իրականացվեց 2011թ.:

30. Մինչև 2016թ. «911» հեռախոսա­համարի միջոցով Կենտրոնը սպասարկում էր ՀՀ ամբողջ տարածքից ստացվող ահազանգերը, իսկ 2016թ.՝ ահազանգերի սպասարկման գործընթացի արդյունավե­տու­թյունն ու հա­մակարգի անվտանգությունն ապա­հո­վելու նպատակով իրականացվեց ահազանգերի ապակենտ­րոնա­ցում՝ ըստ մարզերի: Յուրաքանչյուր մարզային ճգնաժամային կառավարման կենտրոնում ապահովվեց երեքական «911» հեռախոսահա­մարի գործարկում՝ ընդ­հանուր առմամբ հնարավորություն ընձեռելով միաժա­մա­­նակ սպասար­կել 40 ահազանգ: Ահազանգերի վերահասցեագրումն իրականաց­վում է ինքնաշխատ սկզբունքով՝ տվյալ ահազանգման կենտրոնում բոլոր համարների զբաղ­ված լինելու պարա­գա­յում՝ ըստ նախապես սահմանված աշխարհագրական բաշխման սկզբունքի:

***Սեյսմիկ պաշտպանության բնագավառ***

31. Սեյսմիկ ռիսկը Հայաստանի համար հասել է իր առավելագույն մակարդակին, որը պայմանավորված է սեյսմիկ ակտիվության նոր ցիկլով, շենքերի և շինությունների ցածր սեյսմակայունությամբ, ուրբանիզացման բարձր մակարդակով, հատուկ և կարևոր նշանակության կառույցներին (բազմաբնակարան բնակելի շենքեր, դպրոցներ, ջրամբարներ, կենսապահովման գծեր, առողջապահական հիմնարկներ և այլն) հատկացված ոչ բավարար ուշադրությամբ, բնակչության վատ տեղեկացմամբ, սոցիալ-տնտեսական վիճակով և այլ գործոններով:

32. Վերջին տարիների ընթացքում Ազգային մոնիթորինգային դիտացանցի արդիականացման ուղղությամբ կատարվել են մեծ ծավալի աշխատանքներ,

արտասահմանյան գործընկեր կազմակերպությունների օժանդակությամբ արդիականացվել է սեյսմիկ կայանների ցանցը, տեղադրվել են գրունտների ուժեղ շարժումների նոր թվային սարքեր և սարքավորումներ, Գառնիում տեղադրվել է երկրորդ GPS կայանը: Արդիականացված ցանցերի առկայությամբ և կապի ժամանակակից միջոցներով փոխանցվող տվյալները հանդիսանում են կարևոր բաղադրիչներ ընթացիկ սեյսմիկ վտանգի գնահատման համար:

33. Հայաստանում գրեթե բոլոր ջրամբարներն ունեն 25 տարի և ավելի շահագործման վաղեմություն: Ընդ որում ՀՀ տարածքի բոլոր սեյսմիկ գոտիներում գտնվող I կարգի հիդրոտեխնիկական կառուցվածքների, ինչպես նաև 2-րդ և 3-րդ գոտիներում գտնվող II կարգի կառուցվածքների համար պետք է իրականացվեն հատուկ դիտարկումներ ու փորձարկումներ` հիդրոտեխնիկական կառուցվածքների դինամիկական բնութագրերի որոշմամբ:

34. 1988թ. Սպիտակի ավերիչ երկրաշարժի հետևանքների վերլուծությունը ցույց տվեց, որ Հայաստանում գոյություն ունեցող շենքերի գերակշռող մասի սեյսմակայունությունն ավելի ցածր է, քան սպասվող սեյսմիկ վտանգի մակարդակը, և փաստորեն նրա ամբողջ տարածքը գտնվում է բարձր սեյսմիկ ռիսկի գոտում: 1989թ.-ից իրականացվում են մեծ ծավալի աշխատանքներ ուղղված սեյսմիկ ռիսկի նվազեցմանը, որոնք անհրաժեշտ է շարունակել նաև բոլոր մարզերում և բնակավայրերում, հաշվի առնելով առկա բարձր սեյսմիկ ռիսկը:

35. ՈՒժեղ երկրաշարժերի վերաբերյալ բազմակողմանի ուսուցողական ծրագրերի մշակման և ներդրման ուղղությամբ մեծ ծավալի աշխատանքներ են տարվել բնակչության տարբեր խմբերի և կառավարման մարմինների նախապատրաստման համար: Սեյսմապաշտպանության վարքականոնների ուսուցում, ուսումնական տագնապ-վաժանքներ և տարբեր ձևաչափերով այլ միջոցառումներ են իրականացվել տարբեր ուսումնական հաստատություններում՝ հանրակրթական դպրոցներում, միջին մասնագիտական և բարձրագույն ուսումնական հաստատություններում, ինչպես նաև մանկական ճամբարներում, տեղական ինքնակառավարման մարմիններում, մասնավոր ձեռնարկություններում և հասարակական կազմակերպություններում: Ուսուցանվել են ոչ միայն աշակերտները, այլ նաև աշխատակիցները և ղեկավար կազմը:

***Տեխնիկական անվտանգության բնագավառ***

36. Սկսած 2006թ. տեխնիկական անվտանգության ապահովման հետ կապված պետություն-գործարար միջավայր կամ բիզնես միջավայր իրավահարաբերությունները կարգավորվում են 2005թ. հոկտեմբերի 24-ին ընդունված «Տեխնիկական անվտանգության ապահովման պետական կարգավորման մաuին» ՀՀ օրենքով սահմանված սկզբունքների և դրանց իրականացման մեխանիզմների հիման վրա:

37. Տեխնիկական անվտանգության ապահովման հիմնական մեխանիզմն արտադրական վտանգավոր օբյեկտներում տեխնիկական անվտանգության փորձաքննության անցկացումն է՝ օրենքով սահմանված ժամկետում և սահմանված պահանջներին համապատասխան:

38. Տեխնիկական անվտանգության փորձաքննության անցկացնելու իրավասությունն օրենքով վերապահված է «Տեխնիկական անվտանգության ազգային կենտրոն» ՊՈԱԿ-ին և հավատարմագրված անձերին: Փորձաքննությունն իրականացվում է տեխնիկական անվտանգության ոլորտի ներկայումս գործող օրենսդրության հիման վրա՝ օրենք, կառավարության որոշումներ, տեխնիկական կանոնակարգեր, միջազգային ու միջպետական ստանդարտներ և տեխնիկական անվտանգության հետ կապված հարաբերությունները կարգավորող այլ իրավական ակտեր, որոնք ազատականացված արդի շուկայական հարաբերությունների և խորքային բարեփոխումների պայմաններում վերանայման կարիք ունեն:

***Պետական ռեզերվների բնագավառ***

39. Պետական նյութական պահուստն իրենից ներկայացնում է նյութական արժեքների հատուկ նշանակության պահուստ, որը նախատեսված է զորահավաքային կարիքների բավարարման, տարերային և տեխնածին աղետների հետևանքների վերացման, արտակարգ իրավիճակների կանխման կամ դրանց առաջացման դեպքում հնարավոր հետևանքների նվազեցման ու վերացման, փրկարարական և ՔՊ միջոցառումների իրականացման, ինչպես նաև պարենային և վառելիքի շուկայում կարգավորող ազդեցության և տնտեսության կարևորագույն ոլորտների անխափան աշխատանքի ապահովման համար: Պետական նյութական պահուստի կուտակման, պահպանման, թարմացման, փոխարինման գործառույթներն իրականացվում են բացառապես բյուջետային ֆինանսավորման հաշվին:

40. Մշակվել է նյութական պահուստի զարգացման ռազմավարութունը, որը հիմնված է ՀՀ պետական նյութական պահուստի նախորդ տարիների աշխատանքի, ինչպես նաև միջազգային փորձի վրա: Ռազմավարության հիմքում դրվել է նյութական պահուստը տարբեր աղբյուրներից ձևավորելու սկզբունքը: Նյութական պահուստը պետք է բաղկացած լինի երեք մասից՝ *պետական պահուստից*, որը կհանդիսանա է ՀՀ սեփականությունը, *ռազմավարական պաշարների պահուստից*, որը իրենից կներկայացնի ներմուծող կազմակերպությունների կողմից ձևավորվող ամենաառաջնահերթ պահանջվող և ռազմավարական մեծ նշանակություն ունեցող էներգակիրների, ինչպես նաև կարևորագույն պարենային ապրանքների մշտապես պահպանվող չնվազող պաշարներ և *զորահավաքային պահուստից*, որը կհանդիսանա զորահավաքային առաջադրանք ունեցող կազմակերպությունների սեփականությունը, իր մեջ կներառի դրանց զորահավաքային առաջադրանքների կատարման համար անհրաժեշտ հումքի, նյութերի և ապրանքների չնվազող պաշարները:

***Բնակչության ուսուցման բնագավառ***

41. Ճգնաժամային կառավարման պետական ակադեմիան (այսուհետև՝ Ակադեմիա) ստեղծվել է ՀՀ կառավարության 1992թ. հունվարի 31-ի N74 որոշման համաձայն: Ակադեմիան կրթական ու գիտական պետական բարձրագույն ուսումնական հաստա­

տություն է, որի գործունեությունը նպատակաուղղված է ՔՊ, արտակարգ իրավիճակներում բնակչության պաշտպանության բնագավառում կրթական, գի­տա­կան, մեթոդական, փորձագիտական, հրատարակչական աշխատանքների և ուսումնառու­թյան իրականացմանը` բարձրագույն, միջին ու հետբուհական մասնագիտական մակարդակ­նե­րում` օրենքով նախատեսված կարգով և կրթական ծրագրերին համապատասխան:

42. Ակադեմիան մշտապես աշխատանքներ է տանում օտարերկրյա գործընկերների հետ համատեղ գիտահետազոտական և փորձա­­գիտական աշխատանքների իրականացման ուղղությամբ, ներկայումս ունի համագործակցության պայմանագրեր և համաձայնագրեր միջազգային գործընկեր համալսարանների ու միջազգային կազմակերպությունների հետ (ՄԱԿ, UNICEF, UNDP, JICA, Save the children, Oxygen, Գերմա­նա­­կան կարմիր խաչ և այլն):

43. Ղեկավար կազմի որակավորման բարձրացման ուղղությամբ Ակադեմիայում իրականացվում է կադրերի վերապատրաստում և որակավորման բարձրացում բնակչության պաշտպանության, ՔՊ և աղետների ռիսկի նվազեցման հիմնահարցերով` ՀՀ պետական կառավարման և տեղական ինքնակառավարման մարմինների, կազմակերպությունների ղեկավար անձնակազմի, մասնագետների, համար (տարեկան շուրջ 2000 ունկնդիր):

44. Հրշեջ-փրկարարների վերապատրաստման և որակավորման բարձրացման ուղղությամբ իրականացվում է ՓԾ հրշեջ-փրկարարների սկզբնական պատրաստում, վերապատրաստում և որակավորման բարձրացում (տարեկան շուրջ 400 ծառայող), ինչպես նաև բարձրությունների վրա պարանային աշխատանքների իրականացման հարցերով ՀՀ ոստիկանության և ԱԱԾ հատուկ նշանակության ջոկատների անձնակազմի վերապատրաստում (տարեկան շուրջ 100 ծառայող):

45. Ակադեմիան պատրաստում է ՔՊ և արտակարգ իրավիճակների ուղղությամբ ոլորտային մասնագետներ: Հաշվի առնելով ոլորտային առանձնահատկություններն, ուսանողները չեն օգտվում պարտադիր զինվորական ծառայության տարկետման իրավունքից:

46. Ակադեմիայի մասնագետները վերապատրաստման անհրաժեշտ դասընթացներ են անցել արտերկրներում (մասնավորապես՝ ԱՄՆ, ՌԴ, Ճապոնիա, Հարավային Կորեա, Իտալիա, Շվեյցարիա, Գերմանիայի Դաշնություն և այլն):

47. Ակադեմիայում ձևավորվել են կենսաբանաքիմիական, քաղաքացիական պաշտպանության, փրկարարական, հրդեհային պաշտպանության, առաջին օգնության, քիմիայի կաբինետներ, իրավիճակային խաղարկման երկու դահլիճ, ճգնաժամային կառավարման կենտրոնի մոդել-համալիր, մասնագիտական գրականությամբ հագեցված գրադարան, էլեկտրոնային գրադարան, սպորտային մարզասարքերով կահավորված դահլիճ, ինչպես նաև միջազգային չափորոշիչներին համապատասխան տարածաշրջանային ուսումնական և գործնական պարապմունքների «Լուսակերտ» ուսումնական բազա: «Լուսակերտ» ուսումնական բազայում արդեն իսկ ստեղծվել են փլատակների տակ, գնացքի, օդային և ավտոտրանսպորտային վթարների դեպքում, ծխապատ տարածքում մասնագիտական փրկարարական աշխատանքներ կատարելու, տարբեր բնական խոչընդոտներ հաղթահարելու մոդելներ, ինչպես նաև պարանային աշխատանքներ կատարելու աշտարակներ, սպորտային հրապարակներ և այլն:

***Հանրային իրազեկման բնագավառ***

48. Նախարարությունն իր իրավասության սահմաններում ապահովում է հանրային իրազեկումը, բնակչության իրազեկվածությունն ու պատրաստվածությունը, հանրապետական գործադիր մարմինների, տեղական ինքնակառավարման մարմինների, հասարակական կազմակերպությունների, զանգվածային լրատվական միջոցների հետ համագործակցությունը: Վարչությունը իրականացնում է տեղեկատվական քաղաքականության մշակման, կազմակերպման և իրականացման գործառույթները, արտակարգ իրավիճակների ոլորտում իրականացված միջոցառումների և կատարված աշխատանքների լուսաբանումը:

***Մարդասիրական արձագանքման բնագավառ***

49. Ռուս-Հայկական մարդասիրական արձագանքման կենտրոնը (այսուհետ՝ ՌՀԿ) ստեղծվել է ՀՀ և ՌԴ կառավարությունների միջև 2015թ. մայիսի 19-ին կնքված համաձայնագրով, տեղակայման վայրն է՝ Կոտայքի մարզի Գետարգել գյուղի հարևանությամբ տեղակայված նախկին «Ռադիոկայան 1»-ի և «Պահուստ» ՊՈԱԿ-ի 17,5 հա ընդհանուր մակերեսով տարածքը:

50. ՌՀԿ-ն հանդիսանում է միջկառավարական ոչ առևտրային կազմակերպություն և կոչված է իրականացնելու մասնակցություն արտակարգ իրավիճակների կանխարգելմանը և վերացմանն ուղղված միջոցառումներին, արտակարգ իրավիճակներից տուժած բնակչությանն անհապաղ օգնության ցուցաբերմանը: ՌՀԿ գործունեության հիմնական ուղղություններից է նաև հայ փրկարարների ուսուցման, պատրաստման և որակավորման բարձրացման կազմակերպումը: 2018թ. դեկտեմբերի 8-ին հաստատվել է ՌՀԿ զարգացման 2019-2021թթ. հայեցակարգը:

***Լեռնափրկարարության բնագավառ***

51. «Հատուկ Լեռնափրկարար ծառայություն» ՓԲԸ-ն (այսուհետ՝ Ընկերություն) պայմանագրային հիմունքներով լեռնափրկարար ծառայություն է մատուցում ՀՀ-ում շահագործվող ստորգետնյա հանքերում և շինություններում: Ընկերության հիմնական գործառույթն ամենօրյա պրոֆիլակտիկ աշխատանքով հնարավոր վթարների, փլուզումների, հանքափորների թունավորման դեպքերի կանխարգելումն է, իսկ վթարների դեպքում լեռնափրկարար ջոկատների արագ և արհեստավարժ միջամտությամբ փրկարարական աշխատանքների կատարումը և վթարների հետևանքների վերացումը: Ընկերության ջոկատները համալրված են հիմնականում ռուսական արտադրության սարքավորումներով և տեխնիկայով:

***Կադրային քաղաքականության բնագավառ***

52. Կադրային քաղաքականությունն իրականացվում է կադրային հիմնախնդիրների, կադրերի պահանջարկի որոշմամբ և որակական կազմի բարելավումով, նրանց ընտրությամբ, համալրմամբ, նպատակային տեղաբաշխման ապահովմամբ, շարունակական վերապատրաստմամբ և այլ գործառույթներով՝ ղեկավարվելով քաղաքացիական ծառայության (այսուհետ՝ ՔԾ) մասին ՀՀ օրենսդրությամբ, Հանրային ծառայության մասին ՀՀ օրենքով և այլ իրավական ակտերով: Իրականացվել են ՔԾ պաշտոնների գնահատման և դասակարգման աշխատանքներ, վարվում է ՔԾ կադրերի ռեզերվը, համաձայն Կառավարության 2018թ. հուլիսի 10-ի Ժամկետային աշխատանքային պայմանագիր կնքելու կարգը սահմանելու մասին 792-Ն որոշման՝ ապահովվում է ժամկետային աշխատանքային պայմանագրերի կնքման գործընթացը, 2020թ. համար իրականացվել է ՔԾ մասնագիտական գիտելիքների կատարելագործման նպատակով վերապատրաստման կարիքների նախնական գնահատում, իսկ կոմպետենցիաների կատարելագործման նպատակով մշտապես իրականացվում է քաղաքացիական ծառայողների մասնագիտական վերապատրաստումը: Անձնակազմի կառավարման վարչությունում առկա է բարեվարքության հարցերով կազմակերպչի գործառույթներով պաշտոն, էթիկայի և բարեվարքության հարցերով աշխատակիցներն անցել են համապատասխան վերպատրաստում:

***Ֆինանսատնտեսագիտական բնագավառ***

53.Իրականացվում են ֆինանսատնտեսագիտական գործառույթները և ֆինանսատնտեսագիտական գործի կազմակերպումը, այդ թվում` ֆինանսատնտեսագիտական գործի պլանավորումը, բյուջետային հայտերի և միջնաժամկետ ծախսերի ծրագրերի կազմումը (ստացում), ամփոփումը և ներկայացումը, ինչպես նաև փրկարարական ծառայողների և ծառայությունից սահմանված կարգով ազատված և կենսաթոշակի անցածների, նրանց ընտանիքների անդամների սոցիալական ապահովության և պաշտպանության իրականացումը, համակարգի աշխատակիցների օրենսդրությամբ սահմանված սոցիալական փաթեթի հատկացման գործընթացի իրականացումը և այլն:

***Միջազգային համագործակցության բնագավառ***

54. Համագործակցային կապեր են հաստատվել ԱՄՆ-ի, ՆԱՏՕ-ի, ԱՊՀ մասնակից-պետությունների, ՀԱՊԿ անդամ-պետությունների, ԵՄ երկրների, ԵԱՏՄ անդամ-պետությունների, ՄԱԿ-ի անդամ-պետությունների, միջազգային կազմակերպությունների, միջազգային կառավարական և ոչ կառավարական կազմակերպությունների հետ: Հատկապես ակտիվ համագործակցային կապեր են հաստատվել ՀԱՊԿ անդամ-պետությունների (ՌԴ, Բելառուս, Ղազախստան, Ղրղզստան, Տաջիկստան), ԵՄ երկրների (Շվեյցարիա, Լեհաստան, ԳՖՀ, Ֆրանսիա), Խաղաղօվկիանոսյան պետությունների հետ (Չինաստան, Ճապոնիա):

**ԳԼՈՒԽ III. ՆՊԱՏԱԿՆԵՐԸ ԵՎ ԱՌԿԱ ԽՆԴԻՐՆԵՐԸ**

**Նպատակներն են.**

55. Բնակչության և օբյեկտների անվտանգության ապահովումը և փրկարարական աշխատանքների արդյունավետության բարձրացումը:

56. ՔՊ-ն աստիճանաբար դարձնել ավելի օպերատիվ, ունակ գործելու ինչպես ռազմական, այնպես էլ խաղաղ պայմաններում, պետական կառավարման համակարգի, տեղական ինքնակառավարման մարմինների և կազմակերպությունների մակարդակներում ՔՊ միջոցառումների ֆինանսավորման մեխանիզմների հետագա կատարելագործում, ՔՊ հիմքերի և ՔՊ բնագավառում իրավասությունների հստակեցում, կառավարման մարմինների միջև պարտավորությունների սահմանազատում:

57. Տեղական ինքնակառավարման մակարդակում ճգնաժա­մա­յին կառավարման համակարգի ձևավորման գործընթացի ծավալումը՝ առաջնայնությունը տալով արտակարգ իրավիճակների և ՔՊ տեսանկյունից բարձր ռիսկայնություն ունեցող համայնքներին:

58. Հայաստանի սեյսմիկ անվտանգության ապահովումը, ուժեղ և ավերիչ երկրաշարժերին դիմակայելու համար սեյսմիկ պաշտպանության տեսանկյունից իրազեկված, պատրաստված հասարակություն ունենալը, միջազգային ժամանակակից ստանդարտներին համապատասխան դիտացանց ստեղծելը, այն միջազգային և տարածաշրջանային ցանցերում ընդգրկելը:

59. Տեխնիկական անվտանգության բնագավառի արտադրական վտանգավոր օբյեկտներում տեխնածին կամ արդյունաբերական վթարների, տեղի ունեցող արտադրական հնարավոր դժբախտ դեպքերի ու պատահարների ռիսկերի նվազեցումը, կանխարգելմանն ուղղված պետության կողմից միտված գործուն մեխանիզմների նպատակային ներդրման ապահովումը:

60. Նյութական պահուստի ձևավորման և սպասարկման մոտեցումների վերանայում և կառավարման համակարգի արդիականացում՝ պահուստի առջև դրված խնդիրների արդյունավետ լուծման և դրա հետագա զարգացման հնարավորությունն ապահովելու համար:

61. Արտակարգ իրավիճակներում բնակչության պաշտպանության և ՔՊ հարցերով բնակչության վարքականոնների վերաբերյալ գիտելիքների, հմտությունների ձևավորումը՝ այդ թվում առաջին օգնության հմտությունների տիրապետելը, բնակչության իրազեկվածության և կրթվածության մակարդակի բարձրացումը:

62. Նախարարության տեղեկատվական քաղաքականության իրականացումը, Նախարարի, այլ պաշտոնատար անձանց ու զանգվածային լրատվության միջոցների միջև համագործակցության ապահովումը, հայտարարությունների, հարցազրույցների, մամուլի ասուլիսների, ճեպազրույցների կազմակերպումը և անցկացումը, Նախարարության աշխատանքների մասին տեղեկատվություն տրամադրելու նպատակով զանգվածային լրատվության միջոցների և այլ կազմակերպությունների ներկայացուցիչների հետ աշխատանքային հանդիպումների կազմակերպումը և անցկացումը:

63.Հասարակական միավորումների և այլ կազմակերպությունների հետ համագործակցության ապահովումը, համատեղ աշխատանքային միջոցառումների պլանավորումը և իրականացումը, դրանց լուսաբանման համատեղ կազմակերպումը, տեղեկատվության փոխանակում:

64. Աղետների ռիսկի վերաբերյալ հանրային իրազեկման մակարդակի բարձրացում, ոլորտին վերաբերող իրավական ակտերի կատարելագործում, պետական, տեղական ինքնակառավարման մարմինների, ԶԼՄ ներկայացուցիչների միջև փոխգործակցության արդյունավետ կազմակերպում։

65. ՀՀ, ՌԴ և երրորդ երկրների տարածքներում աղետներին և արտակարգ իրավիճակներին արձագանքման կարողությունների հզորացում:

66. Մշտադիտարկման և պրոֆիլակտիկ աշխատանքների արդյունքում հանքափորների աշխատանքի անվտանգության մակարդակի բարձրացում:

67. Կադրերի աշխատանքային և մասնագիտական գործունեության արդյունավետության բարձրացում, գիտելիքների և կարողությունների արդարացի գնահատման, ճիշտ ընտրության, համալրման և առաջխաղացման գործընթացների ապահովում:

68. Ֆինանսական միջոցների օգտագործման արդյունավետության բարձրացում, ֆինանսական միջոցների կառավարման, համապատասխան գործիքակազմի ճիշտ ընտրություն և արդիականացում:

69. Գործընկեր պետությունների ու կազմակերպությունների աղետներին դիմակայման հնարավորությունների ու ներուժի առավելագույն արդյունավետությամբ օգտագործում, բնական ու տեխնածին արտակարգ իրավիճակների մարտահրավերների հաղթահարման գործում այլ պետությունների, միջազգային կազմակերպությունների, կառավարական ու ոչ կառավարական կառույցների հետ կայուն համագործակցային կապերի հաստատում:

**Առկա խնդիրներն են.**

70.Արտակարգ իրավիճակների ոլորտի իրավական կարգավորումների ոչ բավարար մակարդակը:

71. ՓԾ ստորաբաժանումներում հաստիքների թերհամալրվածությունը, նյութատեխնիկական ապահովվածության և պետական բյուջեից անհրաժեշտ ֆինանսական միջոցների հատկացման ոչ բավարար մակարդակը:

72. Մարզերում հրշեջ-փրկարարական ստորաբաժանումների միմյանցից բավականին մեծ հեռավորության վրա գտնվելը:

73. Փրկարարական ծառայողների աշխատանքի անվտանգության անապահով վիճակը, սոցիալական ապահովության և աշխատավարձերի ցածր մակարդակը,

74. Հրշեջ-փրկարարական ջոկատների և այլ ստորաբաժանումների շենքերի վատ վիճակը, վարժահրապարակների սակավությունը:

75. Տարերային աղետների, տեխնածին վթարների կանխատեսման և կանխարգելան, մոնիտորինգի և կանխատեսումների գործուն և արդիական համակարգերի բացակայությունը:

76. Սահմանամերձ, դժվարամատչելի և հեռավոր բնակավայրերում փրկարարական և հրդեհաշիջման աշխատանքերի արդյունավետության բարձրացման նպատակով հրշեջ-փրկարարական կամավորական հենակետերի բացակայությունը:

77. Բնակչության պաշտպանական կառույցների, Նախարարության պահեստային կառավարման կետ նախատեսվող պաշտպանական կառույցի, ինչպես նաև իր մեջ տեղադրված սարքերի ու սարքավորումների հնամաշությունը:

78. Ջրամատակարարման, էլեկտրամատակարարման և կապի նոր գծերի, կապի միջոցների և անհրաժեշտ գույքի բացակայությունը:

79. Սահմանամերձ բնակավայրերի բնակչության, տարածքների, կարևորագույն օբյեկտների և ենթակառուցվածքների պաշտպանության ապահովման ոչ բավարար մակարդակը:

80. Հենակետերի շենք-շինությունների կապիտալ վերանորոգման անհրաժեշտությունը, տեսահսկման տեխնիկական միջոցների բացակայությունը:

81. Պետական կառավարման համակարգում Ճգնաժամային կառավարման ազգային կենտրոնի դերի և նշանակության, փոխգործակցության իրա­վական եզրույթների և շահագրգիռ մարմինների հետ համագործակցության առանձնա­հատ­­կու­թյուն­ների հստակեցում, թերի է գործում տեղեկատվության կենտրոնացման և կառա­վար­ման համա­կար­գը:

82. Աղետներին համապետական հա­կազդ­ման գործընթացներում ՏԻՄ-երի, դրանց ղեկավարների և համապատասխան ծառայությունների ներգրավվածության ցածր աստիճանը:

83. Կառավարման բոլոր մակարդակներում աղետների ռիսկի կառավարման բնագավառի վերաբերյալ իրազեկվածության ցածր մակարդակը:

84. Տեղեկատվական հոսքերի կենտրոնացված և արդյունավետ կառավարման ոչ բավարար մակարդակը:

85. Սեյսմիկ դիտացանցի և սարքավորումների հնամաշությունը և ոչ արդիական լինելը:

86. Սեյսմիկ խոցելիության տեսանկյունից հատուկ և կարևոր նշանակության օբյեկտների, շենք-շինությունների, ջրամբարների պատվարների անբավար վիճակը:

87. Արտադրական վտանգավոր օբյեկտներում տեխնիկական անվտանգության ապահովման ոչ բավարար մակարդակը, հնացած, շահագործման ժամկետը և անվտանգության պաշարը սպառած տեխնոլոգիական սարքավորումներով գործող արտադրական վտանգավոր օբյեկտների առկայությունը:

88. Լեռնափրկարարական սարքավորումների, չափիչ, ահազանգող սարքերի, շնչառական ապարատների հնամաշությունը:

89. Պետական պահուստի համար անհրաժեշտ ապրանքների մատակարարման նույնիսկ կարճատև խափանումների կանխարգելումը և հետևանքների վերացումը:

90. Ազատական տնտեսական հարաբերությունների պայմաններում նյութական պահուստը բացառապես բյուջետային ֆինանսավորման հաշվին ձևավորելու մոտեցման անիրատեսությունը:

91. Պետական պահուստի նյութական արժեքների թարմացման և փոխարինման գործընթացի անարդյունավետությունը շուկայական հարաբերությունների արդի պայմաններում:

92. Արտակարգ իրավիճակներում բնակչության պաշտպանության և քաղաքացիական պաշտպանության հարցերով բնակչության իրազեկվածության և կրթվածության ցածր մակարդակը:

93. Գիտահետազոտական աշխատանքների ֆինանսավորման և գիտահետազոտական լաբորատորիաների բացակայությունը:

94. ԱՌԿ ոլորտում ԶԼՄ-ների ոչ բավարար ներգրավվածությունը, պարբերական, անխափան հեռուստառադիո եթերաժամ չունենալը:

95. Աղետների ռիսկի վերաբերյալ տեղեկատվական միասնական բազայի բացակայությունը, մարզերում հանրային իրազեկման կենտրոննների բացակայությունը:

96. Ֆինանսական ներդրումների ոչ բավարար մակարդակը:

97. Արդյունավետ, թափանցիկ գործող, նվազագույն կոռուպցիոն ռիսկեր ունեցող, աշխատանքային գործունեության գնահատման և կատարողականի արդյունավետ գնահատական սահմանող համակարգի անկատարությունը:

98. Մարդկային ռեսուրսների կառավարման գործիքակազմի արդիականացումը, հավասար մատչելիության, թափանցիկության և արժանիքի սկզբունքների վրա հիմնված թափուր հաստիքների համալրումը:

99. Հավակնորդների գիտելիքների և կարողությունների գնահատման առավել օպտիմալ, ճկուն և կատարելագործված մեխանիզմների կիրառումը:

100. Քաղաքացիական ծառայողների փորձաշրջանի նպատակաուղղված կազմակերպումը, վերապատրաստումների կարիքների իրական գնահատումը:

101.Կատարողականի գնահատման համակարգի բարելավումը, աշխատակիցների անձնական պատասխանատվության շարունակական բարձրացումը:

102. Ֆինանսական միջոցների օգտագործման արդյունավետության ոչ բավարար մակարդակը, կիրառվող ֆինանսական միջոցների կառավարման գործիքակազմի ոչ արդիական լինելը:

103. Ֆինանսական կարիքների ոչ իրական գնահատումը, դրան համապատասխան բյուջետային միջոցների անբավարար հատկացումը:

104. Դաշնակից և բարեկամ պետությունների հետ ունեցած և նոր պայմանագրային պարտավորությունների իրականացման, համագործակցային կապերի հաստատման պասիվ վիճակը:

105. ԱՌԿ խնդիրների լուծման գործում միջազգային կառույցների, դոնոր և շահագրգիռ կազմակերպությունների բացահայտման և ներգրավման ոչ բավարար մակարդակը:

106. Այլ պետություններում Նախարարության աշխատակիցների մասնագիտական կատարելագործման, պատրաստման և վերապատրաստման, միջազգային գիտաժողովներին, հանդիպումներին, հավաքներին, մրցույթներին և ցուցահանդեսներին, միջազգային փրկարարական միջոցառումներին ու կառույցների աշխատանքներին մասնակցության ոչ բավարար մակարդակը:

**ԳԼՈՒԽ IV**. **ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՈՒՂԻՆԵՐԸ**

107. Հրշեջ-փրկարարական ջոկատների, հենակետերի (այդ թվում՝ կամավորական) ստեղծում, ՓԾ ստորաբաժանումների հաստիքների համալրում, ուսումնամարզական վարժահրապարակների կառուցում:

108. Նյութատեխնիկական բազայի համալրում, թարմացում, տեխնիկական վերազինում, արդիականացում, ստորաբաժանումների շենքային պայմանների բարելավում:

109. Տարբեր ձևաչափերով ներգրավվել միջազգային փրկարարական և մարդասիրական նախաձեռնություններում:

110. Կառավարման, կապի և ազդարարման համակարգերի զարգացման հեռանկարային ուղղությունների, դրանց տնտեսական և տեխնիկական հիմնավորման, ինչպես նաև կենսունակության բարձրացման, կապի և կառավարման կազմակերպման նորմատիվային փաստաթղթերի մշակումը:

111. Արտակարգ իրավիճակների կանխատեսման համար ծրագրերի, մոդելների, առաջացման դեպքում իրավիճակների գնահատման մոտեցումների մշակում:

112. Տավուշի մարզում ստեղծել ևս 4 ՔՊ հենակետեր` Վազաշեն, Ոսկեպար, Կիրանց, Բերքաբեր բնակավայրերում, Վայոց ձորի մարզում` Չիվա, Խաչիկ, Բարձրունի և Խնձորուտ բնակավայրերում:

113. Սահմանամերձ և բարձր լեռնային համայնքներում փրկարարական և հրդեհաշիջման աշխատանքների իրականացումը բնակչության պաշտպանության, ռազմավարական նշանակության օբյեկտների և ենթակառուցվածքների անվտանգության ապահովում՝ ՔՊ հենակետերի միջոցով:

114. ՔՊ ոլորտի շի­նա­րա­րա­կան նոր­մե­րի մշակում ու սահմանված կարգով ընդունում՝ կարգավորելով ՔՊ ռազմավարական նշանակություն ունեցող ոլորտի նորմատիվ իրավական դաշտը:

115. Պետական կառավարման համակարգի մարմինների, համայնքների ղեկավարների պատրաստում ու բնակչության ուսուցում:

116. ՔՊ պաշտպանական կառույցների կառուցման և նպատակային օգտագործման ծրագրերի մշակում, պաշտպանական կառույցների ընդհանուր հաշվառում, պահպանության վիճակի մոնիթորինգի իրականացում:

117.Պետական կառավարման համակարգի մարմինների, համայնքների ու կազմակերպությունների քաղաքացիական պաշտպանության վիճակի համալիր գնահատում. ՔՊ տեսանկյունից տարածքների և կազմակերպությունների դասակարգման սահմանում:

118. Ծավալել «911» տարածքային ահազանգման կենտ­րոն­ների հիմնման գործընթաց՝ ձևավորելով «911» ծառայություն իր կենտրոնացված միասնական կառավարման համակարգով, ղեկավարությամբ, ստորաբաժանումներով և այլն:

119. Տեղական ինքնակառավարման մակարդակում ծավալել ճգնաժա­մա­յին կառավար­ման համակարգի ձևավորման գործընթաց՝ առաջնայնությունը տալով արտակարգ իրավիճակների և ՔՊ տեսանկյունից բարձր ռիսկայնություն ունեցող քաղաքներին:

120.Կանոնակարգել միջգերատեսչական (այդ թվում՝ օպերատիվ ծառայությունների միջև) համագործակցու­թյունը՝ տեղեկատվության տրա­մա­դրման, փոխանակման, համակարգման գործընթացներում:

121. Դիտացանցի արդիականացում, ռադոնաչափական և մագնիսաչափական սարքերի փոխարինում թվային սարքավորումներով, GPS կայանների քանակի ավելացում՝ համալրված նորագույն սարքերով, հիդրոերկրաքիմիական կայանների (հորատանցքերի) արդիականացում և թվայնացում ժամանակակից սարքերով, հիդրոերկրաքիմիական լաբորատորիայի վերազինումը ժամանակակից սարքերով ու սարքավորումներով:

122.Գործընկեր կառույցների և դոնոր կազմակերպությունների հետ համագործակցությամբ իրականացնել համակարգված աշխատանքներ` պետական հատուկ նշանակության ջրամբարների պատվարների սեյսմիկ խոցելիության մակարդակի գնահատման ուղղությամբ:

123. Բնակչության տարբեր խմբերի իրազեկվածության բարձրացման ուղղությամբ իրականացնել ուսուցողական տարաբնույթ աշխատանքներ պետական և մասնավոր հաստատությունների, հասարակական կազմակերպությունների հետ:

124. Իրականացնել հատուկ և կարևոր նշանակության օբյեկտների, քաղաքների բազմաբնակարան բնակելի շենքերի սեյսմիկ խոցելիության մակարդակի գնահատման համակարգված աշխատանքներ:

125. Համալրել բազմաբնակարան շենքերի սեյսմիկ ռիսկի գնահատման բաղադրիչների բազան, սեյսմիկ խոցելիության գնահատման նպատակով առաջնահերթ հետազոտվող շենքերի ցանկը:

126. Միջազգայնորեն ընդունված նորմերին ու չափորոշիչներին համահունչ տեխնիկական անվտանգության բնագավառը կարգավորող և կանոնակարգող իրավական ակտերի մշակում:

127. Ընդլայնել տեխնիկական անվտանգության բնագավառին վերաբերող միջազգային համագործակցության ու փորձի փոխանակման շրջանակները, ապահովել միջազգային կառույցներին ու կազմակերպություններին անդամակցությամբ պայմանավորված ստանձնած պարտավորությունների կատարումը:

128. Բարձրացնել և միջազգային նորմերի պահանջներին հասցնել հանրապետության տնտեսության տարբեր ոլորտներում շահագործվող արտադրական վտանգավոր օբյեկտների (անկախ սեփականության ձևից, կազմակերպական-իրավական ձևից) արդյունաբերական կամ տեխնիկական անվտանգության ապահովմանն ուղղված տեխնիկական անվտանգության փորձաքննության, միջոցառումների իրականացման, ռիսկերի վերլուծության և մոնիտորինգի անցկացմանն ուղղված աշխատանքների կազմակերպման որակը և արդյունավետությունը:

129. Տեխնիկական անվտանգության բնագավառում տեխնիկական անվտանգության փորձաքննություն իրականացնող փորձագետների, մասնագետների, արտադրական վտանգավոր օբյեկտներում տեխնիկական անվտանգության պատասխանատու անձերի միջազգային չափանիշներին համապատասխան ուսուցման և որակավորման, գիտելիքների, կարողությունների զարգացման ու մոտիվացիայի խթանման պատրաստվածության բարձրացում և կատարելագործում:

130. Վերանայել պահուստի ձևավորման և սպասարկման մոտեցումների վերանայում, արդիականացնել կառավարման համակարգը:

131. Մշակել և Կառավարության քննարկմանը ներկայացնել «Նյութական պահուստի մասին» օրենքի նախագիծը (նոր խմբագրությամբ), ինչպես նաև . «Վարչական իրավախախտումների վերաբերյալ օրենսգրքում լրացումներ կատարելու մասին» և . «Ստուգումների մասին օրենքում լրացումներ կատարելու մասին» ՀՀ օրենքների նախագծերը:

132. Ակադեմիայի բազայի հիման վրա ձևավորել և իրականացնել գիտահետազոտական աշխատանքներ՝ փրկարարական աշխատանքներում անօդաչու թռչող սարքերի և ժամանակակից ռոբոտային տեխնիկայի կիրառման ուղղությամբ:

133. . «Լուսակերտ» ուսումնական բազայում ձևավորել գիտահետազոտական լաբորատորիաներ:

134. Բարձրացնել հասարակության իրազեկման մակարդակը` ԱՌԿ ոլորտի վերաբերյալ մամուլի հաղորդագրություններ, տեղեկանքներ, հաշվետվություններ, տեսանյութեր, լուսանկարներ և այլ տեղեկատվական նյութեր պատրաստելու և տարածելու միջոցով:

135.Հանրային իրազեկման բարելավման, ճգնաժամային հաղորդակցության հմտություններին տիրապետելու և մասնագիտացված լրագրողներ ունենալու նպատակով ԶԼՄ-ների համար կազմակերպել դասընթաց-սեմինարներ, վերապատրաստումներ:

136. Մշակել իրավական ակտ, որի համաձայն Հանրային hեռուստաընկերությունը, ռադիոն կհատկացնեն եթերաժամ՝ ուսուցողական ծրագրերի միջոցով հանրային իրազեկվածությունը բարձրացնելու, արտակարգ իրավիճակներում բնակչությանը պատրաստելու համար:

137.Կատարել փոփոխություններ ոլորտը կարգավորող իրավական ակտերում, որոշումներում, ոլորտային հայեցակարգերում:

138. Տեղեկատվության օպերատիվության, արժանահավատության և ամբողջա­կա­նու­թյան ա­պա­­­հովման համար ստեղծել միասնական շտեմարաններ, կիրառել արդի տեղեկատվական տեխնոլոգիաներ:

139. Հիմնել մարզպետարաններին կից տեղեկատվական-ուսումնական կենտրոններ, որոնք խոշոր աղետների ժամանակ կապահովեն ճգնաժամային հաղորդակցություն, իսկ առօրյայում կիրականացնեն հանրային իրազեկվածության բարձրացմանն ուղղված աշխատանքներ:

140. Աղետների ռիսկերի վերաբերյալ տվյալների ամբողջական, պարբերաբար թարմացվող բազայի ստեղծում:

141. Կառավարության համապատասխան որոշմամբ Ռուս-hայկական մարդասիրական արձագանքման կենտրոնին՝ անհատույց օգտագործման նպատակով հատկացնել Միջկառավարական համաձայնագրով նախատեսված 17.5 հա ընդհանուր մակերեսով տարածքը:

142.Կառավարության համապատասխան որոշմամբ Կենտրոնի հաստիքները համապատասխանեցնել Միջկառավարական համաձայնագրի դրույթներին:

143.Իրականացնել ֆինանսական ներդրումներ՝ Կենտրոնի տրանսպորտային միջոցների համար շվաքարանի, ուղղաթիռային հրապարակի և տրանսպորտի մոտեցման ճանապարհի կառուցման, ոռոգման ցանցի անցկացման, շենքերի տանիքներից ջրահեռացման և հիմքերի ու պատերի ջրամեկուսացման աշխատանքների իրականացման ուղղությամբ:

144. Միջազգային փորձի, զարգացած հանքարդյունաբերություն ունեցող երկրների կողմից մշակվող նոր տեխնոլոգիաների, լեռնափրկարարական ժամանակակից տեխնիկական միջոցների, սարքավորումների ուսումնասիրում, նորագույն տեխնոլոգիաների ներդրում, երկրի հանքարդյունաբերության ոլորտում շահագործվող միջոցների աստիճանական նորացում: «Հատուկ լեռնափրկարար ծառայություն» ՓԲԸ անդամակցություն Միջազգային լեռնափրկարար կազմակերպությանը:

145. Իրականացնել անձնակազմի արդյունավետ կառավարման ռիսկերի բացահայտում և գնահատում, մարդկային ռեսուրսների ուսումնասիրում, վերլուծություն, կարիքների գնահատում:

146. Վերապատրաստման կարողություններ ունեցող կազմակերպությունների հետ համագործակցության հաստատում, ԱՌԿ հարցերի ներառում դասընթացների ծրագրերում:

147. Ոլորտը կարգավորող իրավական ակտերի փոփոխում, դրանցով սահմանված կարգով և ժամկետներում խնդիրների և գործառույթների իրականացում: Աշխատանքների կազմակերպման արդյունավետության բարձրացում:

148. Մշակել միջազգային համագործակցության հայեցակարգ ու մեթոդաբանություն:

149. Ճշգրտել Նախարարության հետ հարաբերություններ ունեցող պետությունների ցուցակագրությունն ըստ՝ նույն միջազգային կազմակերպության մեջ գտնվող պետությունների, կայուն բարեկամական հարաբերություններ ունեցող պետությունների, հնարավոր բարեկամական համագործակցություն հաստատելու պատրաստակամ պետությունների:

150. Ճշգրտել ԱԻՆ միջազգային պայմանագրերի ցուցակագրությունը ըստ՝ գործողության ժամկետների, պայմանագրի բնույթի, հրամանագրի վերանայման անհրաժեշտության: Նոր ու կոնկրետացված համաձայնագրեր մշակել շահեկան տրամադրվածության պետությունների հետ (Չինաստան, Ճապոնիա, ԱՄԷ, ՌԴ):

151. Հնարավոր միջազգային դոնորների հայտնաբերում:

**ԳԼՈՒԽ V. ԱԿՆԿԱԼՎՈՂ ԱՐԴՅՈՒՆՔՆԵՐԸ**

152. Փրկարարական գործողությունների բարձր արդյունավետություն, արտակարգ իրավիճակներին և դեպքերին արագ արձագանքում. բնակչության պաշտպանվածության բարձր մակարդակ:

153. Մարդկային կորուստների, տուժածների թվի, ինչպես նաև բնակչությանն ու պետությանը պատճառված վնասի նվազագույն չափ, համայնքների կայուն զարգացում ու սոցիալական խնդիրների լուծում:

154. Փրկարարական ստորաբաժանումների համապատասխան գույք սարքավորումներով համալրվածություն, անվտանգ աշխատանքային պայմանների առկայություն, գործող նորմերին և ժամանակակից պահանջներին համապատասխան շենքային պայմանների առկայություն, փրկարարական ծառայողների աշխատանքային պայմանների բարելավում:

155. Սահմանամերձ, բարձրլեռնային և հեռավոր բնակավայրերում փրկարարական և հրդեհաշիջման տեխնիկայով, սարքավորումներով, հանդերձանքով, համապատասխան գույքով, հատուկ պատրաստություն անցած կամավորներով համալրված փրկարարական ուժերի առկայություն և կամավորական փրկարարական շարժման հետագա զարգացում:

156. Բնական և տեխնածին բնույթի աղետներից բնակչության անվտանգություն ու նվազագույն ռիսկի առկայություն, արտակարգ իրավիճակներում բնակչության, տարածքների և օբյեկտների արդյունավետ պաշտպանություն:

157. ՔՊ և արտակարգ իրավիճակներում բնակչության պաշտպանության բնագավառում նորմատիվ իրավական հիմքերի կատարելագործում, ՔՊ մակարդակի բարձրացման հարցերի կանոնակարգում:

158. Անհրաժեշտ կառուցվածքով, թվակազմով, ժամանակակից տեխնիկայով և գույքով համալրված, բարձր պատրաստականություն ունեցող քաղաքացիական պաշտպանության ուժերի առկայություն և արդյունավետ գործունեություն:

159. Կառավարման մարմինների, կազմակերպությունների գործունեության պլանավորման և վերահսկման մեխանիզմների բարձր արդյունավետություն:

160. Բնակչության պատսպարման համար նախատեսված պաշտպանական կառույցների պահպանման գործընթացի կատարելագործում:

161. Աղետներին արագ և նպատակաուղղված արձագանքման կարողությունների զարգացում:

162. Փրկարարական գործողությունների արդյունավետության բարձրացում, արտակարգ դեպքերի արձագանքման ժամանակի նվազեցում, բնակչության պաշտպանվածության մակարդակի բարձրացումը.

163. Ինչպես բնակչության, այնպես էլ պետական մարմինների պատրաստվածության մակարդակի բարձրացում՝ դիմակայելու ուժեղ երկրաշարժերին, զգալիորեն ցածրացնել տարածաշրջանի սեյսմիկ ռիսկը, ապահովել ՀՀ տնտեսական և սոցիալական կայունությունը:

164. Զգալիորեն կնվազեցնի սեյսմիկ ռիսկը Հայաստանում, կձևավորի ուժեղ երկրաշարժերին դիմակայող պետական և տեղական ինքնակառավարման կայուն համակարգ, իրազեկ և պաշտպանված հասարակություն:

165. Սեյսմիկ պաշտպանվածության մակարդակի բարձրացում, սեյսմիկ վտանգի մոնիթորինգի գնահատման գործընթացի զարգացում, երկրաշարժերի և դրա հետ կապված երկրորդային սեյսմիկ վտանգների գնահատման հուսալիության բարձրացում:

166. Տեխնիկական անվտանգության ապահովման ոլորտում պետական քաղաքականության գործողությունների ու միջոցառումների իրականացման կանխատեսելիության ապահովում:

167. ՀՀ կողմից ստորագրված և վավերացված միջազգային համաձայնագրերով, պայմանագրերով, կոնվենցիաներով տեխնիկական անվտանգության բնագավառի համար նախատեսված նորմերի ընդունման ապահովում, ամրագրում և կիրառում:

168. Օրենսդրական և փորձագիտական պետական աջակցություն տնտեսվարող սյուբեկտներին, այդ թվում՝ արտադրական վտանգավոր օբյեկտներ շահագործող սեփականատերերին իրենց իսկ ուժերով ու միջոցներով նախադրյալների ստեղծում և ձեռնարկում այդ օբյեկտների անվտանգ շահագործումն ապահովելու, մարդու կյանքին և առողջությանը, շրջակա միջավայրին վնաս պատճառելու ռիսկերն ու արտադրական դժբախտ դեպքերն ու պատահարները նվազեցնելու, կանխարգելելու և հնարավորության դեպքում նաև բացառելու:

169. Արտադրական վտանգավոր օբյեկտներում աշխատողների առողջության, աշխատանքային պայմանների բարելավում և անվտանգության ապահովում:

170. Նյութական պահուստի բարեփոխումները և զարգացումն ապահովող իրավական դաշտի ձևավորումը:

171. Նյութական պահուստի ծավալների ընդլայնում առանց լրացուցիչ բյուջետային միջոցների ներգրավման:

172. Նյութական պահուստի ապրանքների պահպանման և սպասարկման արդյունավետության բարձրացում, թարմացումների և փոխարինումների ժամանակ առաջացող կորուստների կրճատում:

173. Մշակված տեխնիկական առաջադրանքներ՝ համապատասխան տեխնիկական միջոցներով և ծրագրային համալրումներով դրոնների և ռոբոտային տեխնիկայի ստեղծման համար:

174. Բնակչության պաշտպանության և ՔՊ բնագավառներում նորարարական տեխնոլոգիաների կիրառում:

175. Պետական կառավարման, տեղական ինքնակառավարման մարմինների և բնակչության իրազեկվածության ու պատրաստվածության աստիճանի բարձրացում:

176. Արտակարգ իրավիճակների և աղետների ռիսկերի վերաբերյալ ամբողջական, պարբերաբար թարմացվող և արժանահավատ տեղեկատվական բազայի առկայություն:

177. Տեղեկատվության արագ և օպերատիվ փոխանցում, ճգնաժամային հաղորդակցության և տեղեկատվության կառավարման կարողությունների զարգացում:

178. Արտակարգ իրավիճակներին օպերատիվ արձագանքման հնարավորությունների զարգացում և Կենտրոնի արդյունավետ գործունեության ապահովում:

179. Ժամանակակից տեխնոլոգիաների, նորագույն սարքավորումների կիրառմամբ, նորարարական և արդյունավետ մեթոդների ներդրմամբ ՀՀ-ում ստորգետնյա հանքարդյունաբերության անվտանգության մակարդակի մշտական բարձրացում:

180. Համապատասխան մասնագիտական հմտություններին և կոմպետենցիաներին տիրապետող մարդկային ռեսուրսների ներգրավում, աշխատանքային գործունեության մոտիվացում և արդյունավետության բարձրացում:

181. Կադրերի նպատակային վերապատրաստումների իրականացում, մասնագիտական կարողությունների զարգացում:

182. Ֆինանսական միջոցների կառավարման արդյունավետության բարձրացում և նպատակային օգտագործում:

183. Պետական բյուջեից ԱՌԿ ոլորտին ֆինանսական հատկացումների շարունակական ավելացում:

184. Միջազգային բնագավառի իրավանորմատիվային փաստաթղթերի հարստացում, ներդաշնակեցում և կատարելագործում:

185.Նախարարության ստորաբաժանումների աշխատանքների նպատակային ու թիրախավորված կազմակերպում, տեխնիկական հագեցվածության ու ապահովվածության հարստացում:

186.Նոր միջազգային համագործակցային կապերի հաստատում, Նախարարության միջազգային և հասարակական հեղինակության բարձրացում:

**ԳԼՈՒԽ VI. ՖԻՆԱՆՍԱԿԱՆ ԳՆԱՀԱՏԱԿԱՆ**

187. Սույն Ռազմավարությամբ առաջարկվող Նախարարության զարգացմանը միտված լուծումների ֆինանսական գնահատականն առավել հստակ հնարավոր կլինի ապահովել այդ լուծումների իրագործմանն ուղղվող ծրագրերի կոնկրետ գործողությունների մշակման արդյունքում: Ծրագրերի ֆինանսավորման աղբյուրներ կարող են լինել պետական բյուջեն, մասնավոր հատվածի ներդրումները, միջազգային ֆինասնսական կառույցների և օրենքով չարգելված այլ աղբյուրները: Ռազմավարության իրականացման հետ կապված լրացուցիչ ծախսեր կպահանջվեն արտակարգ իրավիճակների բնագավառում արդյունավետ քաղաքականության մշակման, մոնիթորինգի իրականացման, ծառայությունների և ապրանքների ձեռքբերման, հիմնական միջոցների գույքագրման և վերագնահատման իրականացմանը, Նախարարության պետական շարժական և անշարժ գույքի գնումների, գույքի նկատմամբ պետության սեփականության իրավունքի գրանցման աշխատանքներն ավարտին հասցնելու, ինչպես նաև պետական գույքի պահպանումը պատշաճ մակարդակով իրականացնելու համար: Ռազմավարությամբ նախատեսված նոր իրավական ակտերի մշակումը լրացուցիչ ծախսեր չի պահանջում, դրանք կիրականացվեն Նախարարության և պետական կառավարման համակարգի շահագրգիռ մարմինների աշխատակիցների միջոցով։

**ԳԼՈՒԽ VII. ԱՄՓՈՓՈՒՄ**

188. Նախարարության զարգացման ռազմավարության ռիսկերը մեղմելու, ինչպես նաև ոլորտի զարգացումը տարբեր մակարդակներում ապահովելու համար, անհրաժեշտ է այն իրականացնել միջոցառումների ծրագրով նախատեսված ծրագրերի իրագործման արդյունքում: Ռազմավարության առկա հիմնախնդիրների առաջարկվող լուծումները նպատակաուղղված են օրենսդրական և կառավարման համակարգի կատարելագործմանը, նորագույն տեխնոլոգիաների և նոր մեխանիզմների ներդրմանը:

Օրենսդրական և կառավարման համակարգի բարելավման նպատակով անհրաժեշտ է օրենսդրական և ինստիտուցիոնալ բարեփոխումների ու նոր քաղաքականության ձևավորում, այնպիսի մեխանիզմների ներդնում, որոնք կբացառեն նորագույն տեխնոլոգիական գործիքների օգտագործման հետևանքով Ռազմավարության ռիսկերը, պետական կառույցների և քաղաքացիական հասարակության միջև համագործակցության ուժեղացում` բարձրացնելով ԱՌԿ ոլորտի հիմնախնդիրների մասին բնակչության իրազեկվածությանը և նոր մեթոդների կիրառմանը: